**ПИСМЕН ИЗПИТ**

По конкурс за назначаване на съдебни служители, обявен със заповед № РД-16-29/03.10.2024 г. за заемане на длъжността „съдебен помощник - Гражданско отделение“ в Софийския районен съд.

**Три имена на кандидата:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Време за работа – 2 часа. **НАНЕСЕТЕ ВНИМАТЕЛНО ВЕРНИТЕ ОТГОВОРИ**! На всеки въпрос има **САМО ЕДИН** верен отговор; **НЕ СЕ** позволява коригиране на вече посочен отговор.

Оценяване: Всеки правилен отговор дава една точка. Необходим резултат за допускане до устен изпит - 17 точки – оценка 4,50. Всеки следващ правилен отговор дава по 0.10стотни към оценката. Например:

При 18 точки – оценка 4,60;

При 22 точки – оценка 5;

При 27 точки – оценка 5,50;

При 32 точки – оценка 6;

Оценка ……………..

**Въпрос 1**: Погасителната давност:

А/ Не тече докато трае изпълнителният процес относно вземането по изпълнителни дела, образувани до приемането на 26.06.2015 г. на ТР № 2/26.06.2015 г. по т.д. № 2/2013 г., на ОСГТК на ВКС.

Б/ Не се прекъсва от изпълнително действие, извършено по изпълнително дело, по което е настъпила перемпция.

В/ Се прекъсва с предприемането на следните изпълнителни действия: образуването на изпълнително дело, изпращането и връчването на покана за доброволно изпълнение, извършването на разпределение, плащането въз основа на влязлото в сила разпределение.

**Въпрос 2**: По иск за нищожност на договор:

А/ Съдът може служебно събере доказателства за наличие на нищожност и на друго основание /поради липса на воля и съгласие и при привидните сделки/

Б/ Страните по договора са задължителни необходими другари в производството по предявен от трето лице иск за нищожност на договора.

В/ Същият е основателен, ако се установи, че договорът е бил сключен от дееспособно лице, ако при сключването му е било в състояние на трайна неспособност да разбира или да ръководи действията си.

**Въпрос 3**: По искане на ответника с определението по чл. 140 ГПК съдът е конституирал трето лице - помагач на негова страна. В първото открито заседание третото лице помагач прави възражение за погасяване на вземането по давност. Това възражение е:

А/ преклудирано, защото не е заявено в срока за отговор на исковата молба

Б/ недопустимо, защото не е наведено от надлежна страна – третото лице не може да упражни това право вместо ответника

В/ не е преклудирано, защото това е първият възможен момент в който помагачът може да го релевира

**Въпрос 4**: Държавна такса по иск за делба се определя и дължи:

А/ При подаване на исковата молба, защото събирането на дължимата държавна такса е въпрос относно редовността на същата;

Б/ При постановяване на решението по допускане на делбата, защото с него за първи път се определят дяловете на всеки от съделителите;

В/ При постановяване на решението по извършване на делбата, защото с него се определя стойността на дяловете на съделителите;

**Въпрос 5**: Кое **НЕ Е** вярно за възражението за прихващане:

А/ По възражението за прихващане съдът се произнася в диспозитива на решението само когато възражението е основателно.

Б/ При неоснователно възражение за прихващане силата на пресъдено нещо на съдебното решение установява несъществуването на вземането на ответника, освен ако възражението е неоснователно поради неизискуемост или некомпенсируемост.

В/ Обективните предели на силата на пресъдено нещо на решението, с което е уважено възражение за прихващане с по-голямо по размер вземане от установеното вземане по иска, включва размера на всяко едно от насрещните вземания. За тях или за някаква част от тях нов иск е недопустим.

**Въпрос 6**: Изменение на иска по реда на чл.214 ГПК :

А/ не намира приложение в производството по иск по реда на чл.422 ГПК, когато се иска изменение на основанието чрез заменяне или добавяне на друго основание, така и увеличение на размера на иска.

Б/ не е допустимо по иск за собственост, по който ищецът се позовава при условията на евентуалност и на друго придобивно основание, различно от посоченото в обстоятелствената част на исковата молба.

В/ е допустимо чрез преминаване от положителен установителен иск за собственост или ревандикационен иск към отрицателен установителен иск за собственост и обратно.

**Въпрос 7**: Когато уволнен работник или служител предявява иск по чл.344, ал.1, т.1 КТ за признаване уволнението му за незаконно и неговата отмяна срещу ненадлежен работодател, съдът следва:

А/ Да остави исковата молба без движение, като даде указания на ищеца да я насочи срещу надлежния работодател;

Б/ Да върне исковата молба и да прекрати производството;

В/ Да администрира исковата молба по чл.131 ГПК с указания за отговор за ответника, защото въпросът за материалноправната легитимация е по същество;

**Въпрос 8**: При извършено разпореждане с част от спорното право от съсобственик (съделител) в полза на друго лице в хода на делбеното производство във фазата по допускане на делбата:

А/ Приобретателят може да замести праводателя си независимо от съгласието на останалите съделители, защото той вече е носител на съответната част от спорното право;

Б/ Приобретателят може да замести праводателя си само ако той и останалите съделители са съгласни с това или да встъпи главно по чл.225 ГПК;

В/ Приобретателят не може да встъпи главно по чл.225 ГПК;

**Въпрос 9**: При отправено искане за допускане на обезпечение чрез налагане на обезпечителна мярка запор върху МПС на ответника съдът следва:

А/ Да отхвърли искането поради липса на представени доказателства относно титулярството на правото на собственост върху МПС предмет на обезпечението;

Б/ Да уважи искането, ако прецени, че е налице обезпечителна нужда и поисканата обезпечителна мярка е съответна на нея;

В/ Да даде указания за представяне на доказателства относно титулярството на правото на собственост върху МПС предмет на обезпечението;

**Въпрос 10**: Производството по делото е спряно поради наличие на висящ преюдициален спор. Докато е спряно, постъпва молба за обезпечение на иска. Съдът:

А/ оставя молбата без разглеждане, тъй като е налице временна забрана за извършване на процесуални действия

Б/ оставя молбата без разглеждане, тъй като с оглед наличието на нерешен преюдициален спор не може да се прецени вероятната основателност на иска

В/ възобновява производството, произнася се по молбата съобразно събраните до момента доказателства, след което отново постановява спиране на делото

Г/ произнася се по молбата съобразно събраните доказателства без да възобновява производството

**Въпрос 11:** Изрично пълномощно за процесуално представителство не е необходимо:

А/ При брачни искове;

Б/ За признаване на исканията на другата страна;

В/ За увеличаване размера на предявения иск;

**Въпрос 12**:  В производството по предявен положителен установителен иск за собственост ответникът може:

А/ да направи възражение за задържане до заплащане на стойността на подобренията, направени от него в качеството му на добросъвестен владелец

Б/ да предяви насрещен иск за признаване за установено, че той е собственик на процесния имот

В/ да предяви насрещен иск за установяване, че ищецът не е собственик на процесния имот

Г/ да привлече като трето лице помагач съсед на имота с оглед подпомагане на доказването, че имотът е придобит от ответника по давност

**Въпрос 13:** Кое **НЕ Е** вярно:

А/ За личен дълг на единия съпруг разпоредителната сделка с имот, притежаван в режим на съпружеска имуществена общност, се обявява за относително недействителна по реда на чл.135 ЗЗД за ½ идеална част от имота.

Б/ Сделката на разпореждане със семейното жилище - лична собственост на единия съпруг, извършена от него без съгласието на другия и без разрешение на районния съд е относително недействителна спрямо съпруга - несобственик. Сделката може да бъде заздравена с даване на съгласие от съпруга - несобственик след сключването й.

В/ По предявен от или срещу съпрузите иск за собственост на вещи или имоти, придобити в режим на съпружеска имуществена общност, съпрузите са задължителни и необходими другари.

Г/ В случаите на придобиване на недвижим имот през време на брака с договор за покупко - продажба на името на двамата съпрузи може да се установява пълна и частична трансформация на лично имущество, на осн. чл.23, ал.1 и 2 СК

**Въпрос 14:** Подлежи на връчване:

А/ На ответника разпореждането, с което се връща като недопустим иск по чл. 130, ал. 1 ГПК, което подлежи на въззивно обжалване с частна жалба, в случаите, в които съдът не е разпоредил връчване на препис от исковата молба на ответника по чл.131 ГПК.

Б/ Определение, с което съдът спира производството по делото на основание чл.229, ал.1, т. 4 ГПК

В/ На молителя разпореждането, с което съдът своевременно му уважава молба за продължаване на срока, подадена преди изтичането му, при наличие на уважителни причини за това.

**Въпрос 15:** Връчването **НЕ Е** редовно при:

А/ Връчване в кантората на колега на адвокат;

Б/ Връчване в кантората, когато не може да бъде намерен адвокатът или негов сътрудник, след залепване на уведомление по чл. 47, ал. 1 ГПК;

В/ Връчване по чл.50, ал.2 ГПК чрез прилагане на всички съобщения по делото при липса на достъп до канцеларията на търговеца или някой, който е съгласен да получи съобщението.

**Въпрос 16**: Молбата за обезпечение на бъдещ иск

А/ Чрез спиране на изпълнението се подава до родово компетентния съд по мястото на изпълнението;

Б/ При искове, при които родовата компетентност се определя от размера на данъчната оценка на недвижим имот, компетентен е районният съд по местонахождение на имота, независимо от цената на иска.

В/ Се подава пред родово компетентния съд по постоянния адрес на ответника или по местонахождението на имота, който ще служи за обезпечение;

**Въпрос 17:** По иск за сключване на окончателен договор с предмет вещни права цената на иска се определя от:

А/ Стойността на договора;

Б/ Данъчната оценка;

В/ Търсената сума;

**Въпрос 18**: Преклудирани са:

А/ Доказателствените искания на страните, направени за първи път в първото съдебно заседание след изготвяне и приемане на доклада по делото за окончателен и след като съдът е предоставил възможност на страните да изложат становище във връзка с доклада по делото, независимо дали са във връзка с релевантните за спора факти, когато те не са били посочени в исковата молба или ответникът ги извежда като възражение, което не е заявил с отговора на исковата молба, и ако пропускът не се дължи на особени непредвидени обстоятелства.

Б/ Доказателствени искания на страна във второ редовно открито съдебно заседание, когато в първото е приет доклада по делото за окончателен по съгласие на страните, но докладът е непълен и страна иска събиране на доказателства за обстоятелства, за които носи тежестта за доказване.

В/ Доказателствени искания на страна за представяне на писмени доказателства за плащане на процесната сума след изтичане на срока за отговор на исковата молба;

**Въпрос 19**: Производство по чл.193 ГПК се открива:

А/ За оспорване верността на протокол за ПТП в частта относно механизма на събитието, когато актосъставителят не е присъствал на ПТП;

Б/ За удостоверение за заверяване на банкова сметка, в частта относно посоченото основание за плащане;

В/ Оспорване верността на представено медицинско удостоверение при изявление на насрещната страна, че ще се ползва от документа;

**Въпрос 20:** Ищецът твърди, че по силата на договор за наем е предоставил на ответника ползването на недвижим имот. Твърди, че за месеците май, юни, юли и август 2023 г. ответникът не е платил дължимия наем, поради което претендира същия. Претендира и лихва за забава в плащането на всяка наемна вноска от падежа ѝ до подаване на исковата молба, както и законна лихва до погасяването. С колко иска е сезиран съдът:

А/ 3

Б/ 8

В/ 2

Г/ 4

**Въпрос 21**: При открито производство по чл.193 ГПК тежестта на доказване се разпределя, както следва:

А/ Когато документът е подписан от пълномощник на страната, на която той се противопоставя - тежестта за доказване на неговата истинност е върху страната, която го е представила.

Б/ Когато се оспорва истинността на официален документ, тежестта за доказване на неистинността е върху страната, която го е представила.

В/ Когато се представя документ от няколко страници, от които е подписана само последната, а противната страна твърди, че неподписаните страници са подменени, тежестта да се докаже истинността на документа в оспорената му част е върху страната, която го е представила.

**Въпрос 22:** Кое **Е** вярно:

А/ Направените от страните разноски в обезпечителното производство се присъждат с окончателния съдебен акт в обезпечителното производство.

Б/ Претенцията за разноски по чл.80 ГПК може да бъде заявена валидно най- късно в съдебното заседание, в което е приключило разглеждането на делото пред съответната инстанция, а доказателства за плащането им може да бъдат представени най-късно с писмената защита.

В/ Молбата за изменение на съденото решение в частта за разноските, когато страната не е представила списък по чл.80 ГПК, е недопустима.

**Въпрос 23**: Районният съд е сезиран с осъдителен иск за връщане на наетата вещ след прекратяване на договор за наем. В исковата молба се твърди наемната цена да е била в размер на 3000 лева. Как следва да процедира РС:

А/ да даде указания на ищеца да посочи конкретна сума, която счита да е цената на иска

Б/ да прекрати производството и да изпрати делото на съответния окръжен съд

В/ да изпрати исковата молба за отговор

**Въпрос 24**: Ищецът твърди, че сключената с ответника сделка е нищожна поради липса на форма и на съгласие, като моли съда да прогласи нищожността й и да осъди ответника да върне даденото по нея. Съдът е сезиран с:

А/ три иска, предявени в условията на евентуалност

Б/ три иска, първите два от които са предявени в условията на кумулативност, а третият – евентуален на първите два

В/ три иска – първите два в условията на евентуалност, а третият – кумулативно съединен с първите два и обусловен от първите два

**Въпрос 25**: По молба за продължаване на срока съдът:

А/ се произнася с акт, който се съобщава на молителя

Б/ при уважаването й съдът определя срок, който не може да е по-дълъг от първоначално определения

В/ се произнася с акт, който подлежи на обжалване, ако молбата бъде отхвърлена

Г/ се произнася с акт, който по правило не се съобщава на заинтересованата страна, както и не подлежи на обжалване независимо от произнасянето.

**Въпрос 26**: Възражението за давност:

А/ в бързото производство се преклудира с изтичане на по-кратък срок от този по чл. 131 ГПК

Б/ не се докладва, ако е за погасителна, а се докладва, ако е за придобивна

В/ подлежи на докладване и разпределяне на доказателствена тежест

**Въпрос 27**: Когато в отговора ответникът е посочил единствено, че процесното вземане изцяло е погасено от него чрез плащане преди процеса:

А/ може да се приеме, че фактите, касаещи основанието и размера на вземането, не се оспорват

Б/ е налице признание на иска и при съответно искане от ищеца съдът може да постанови решение съобразно признанието

В/ препис от отговора следва да се изпрати на ищеца за становище, след което съдът следва да прецени необходимостта от насрочване на съдебно заседание

**Въпрос 28**: Докладът на делото:

А/ не може да бъде изменян след първото съдебно заседание

Б/ обвързва съда с приетата в него правна квалификация, дори когато при постановяване на решението съдът установи, че тя е погрешна.

В/ съдържа указание за подлежащите на доказване от страните факти, само когато не са посочени доказателства за тях

Г/ съдържа указание за служебно известните на съда факти, които са от значение за спорното право.

**Въпрос 29**: Трудовата книжка е

А/ официален свидетелстващ документ

Б/ частен диспозитивен документ

В/ частен свидетелстващ документ

**Въпрос 30**: В частта, с която нотариусът удостоверява, че продавачът е собственик на продаваемия недвижим имот, нотариалният акт:

А/ се ползва с материална доказателствена сила относно факта, че продавачът действително е собственик на недвижимия имот

Б/ има легитимиращо действие, но не и материална доказателствена сила

В/ няма никакво действие, защото не е в удостоверителната компетентност на нотариуса да се произнася по правото на собственост

**Въпрос 31**: В диспозитива на съдебното решение съдът е пропуснал да посочи, че е постановено при участието на трето лице помагач. Съдът:

А/ поправя пропуска като очевидна фактическа грешка

Б/ не прави нищо, защото пропускът може да се поправи само по реда на въззивното обжалване

В/ дава указания на страните, че пропускът може да се поправи по реда за допълване на съдебното решение и че ако страните не поискат допълване, участието на трето лице се заличава с обрата сила

**Въпрос 32**: Кога се произнася съдът по насрещния иск?

А/ само ако е уважен предявеният от ищеца с исковата молба

Б/ само ако първоначално предявеният иск е отхвърлен

В/ във всички случаи, щом насрещният искът се поддържа

Г/ само ако първоначално предявеният иск не е оттеглен

Верни отговори:

|  |  |  |  |
| --- | --- | --- | --- |
| 1. А | 9. Б | 17. Б | 25. Г |
| 2. Б | 10. Г | 18. А | 26. В |
| 3. А | 11. В | 19. В | 27. А |
| 4. В | 12. Б | 20. В | 28. Г |
| 5. В | 13. В | 21. А | 29. А |
| 6. А | 14. Б | 22. В | 30. Б |
| 7. А | 15. В | 23. Б | 31. А |
| 8. Б | 16. А | 24. В | 32. В |